SKRIFTLIG FORESPØRGSEL E-0752/02

af Caroline Lucas (Verts/ALE) til Kommissionen

(14. marts 2002)

Om: Private finansieringsinitiativer i Det Forenede Kongerige

Har Kommissionen kendskab til holdningen til offentlige tjenesteydelser i Det Forenede Kongerige, og anser Kommissionen den for at være i overensstemmelse med de gældende retsforskrifter om offentlige indkøb? Mener Kommissionen, at den pågældende praksis er i overensstemmelse med Kommissionens forslag til et nyt direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter(1), særlig artikel 1, stk. 7, og 32? Hvorledes ville Kommissionen vurdere følgerne af, at direktivet ændres i overensstemmelse med de ændringsforslag, der er vedtaget i Europa-Parlamentet, særlig ændringsforslag 24?

(1) KOM(2000) 275 EFT C 29 E af 30.1.2001, s. 11.

Svar afgivet på vegne af Kommissionen af Frederik Bolkestein

(19. april 2002)

Det private finansieringsinitiativ (PFI) i Det Forenede Kongerige omfatter en lang række forskellige ordninger, hvor den offentlige sektor indgår kontrakter med henblik på levering af tjenesteydelser ved anvendelse af den private sektors ledelses- og finansieringsmuligheder. Det afhænger af den enkelte PFI-transaktions juridiske og økonomiske sammensætning, om den er underlagt lovgivningen om offentlige kontrakter. En given PFI-transaktion kan således være en offentlig kontrakt i henhold til Fællesskabets direktiver om offentlige kontrakter, en koncessionskontrakt om offentlige bygge- og anlægsarbejder, der er underlagt mindstekravene i Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1), eller en koncessionskontrakt om offentlige tjenesteydelser, der ikke er omfattet af Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(2), og være underlagt fællesskabsrettens almindelige bestemmelser. Kommissionen har derfor brug for en detaljeret beskrivelse af enhver given transaktion for at kunne afgøre, om den er i overensstemmelse med den eksisterende eller foreslåede lovgivning.

Kommissionen indførte i sit forslag af 10. maj 2000 om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter en ny indkøbsteknik kaldet konkurrencepræget dialog, der skal give mulighed for større fleksibilitet ved indgåelsen af særlig komplekse kontrakter. Kommissionen er af den opfattelse, at den konkurrenceprægede dialog vil være en passende fremgangsmåde for f.eks. indgåelsen af komplekse offentlige PFI-kontrakter.

Kommissionen har med hensyn til artikel 1, stk. 7, og artikel 32 i ovenstående forslag ikke kendskab til nogen generel praksis vedrørende anvendelsen af rammeaftaler i PFI-kontrakter.

Kommissionen har med hensyn til Parlamentets ændringsforslag 24 allerede angivet over for Parlamentet, at den vil være rede til at acceptere dette ændringsforslag i princippet, såfremt det ændres på en sådan måde, at det tydeligt fremgår, at flere ordregivende myndigheder kan deltage i samme rammeaftale samtidig.

(1) EFT L 199 af 9.8.1993.

(2) EFT L 209 af 24.7.1992.